Valke sal Guptas, Zuma se seun ondersoekAtul Gupta (Argieffoto) Die Valke het Donderdag bevestig dat hy aanklagte van korrupsie teen lede van die omstrede Gupta-familie en pres. Jacob Zuma se seun, Duduzane, sal ondersoek. Maj. Robert Netshiunda, woordvoerder van die Valke, het gesê die twee klagtes wat deur die DA aanhangig gemaak is, sal “sonder vrees of vooroordeel” ondersoek word. David Maynier, die DA se skaduminister van finansies, het verlede week die aanklagte teen Atul Gupta, Ajay Gupta en Duduzane gelê. Dit volg nadat Mcebisi Jonas, die adjunkminister van finansies, beweer het dat die Gupta-familie hom die pos van minister van finansies aangebied het in ruil vir sekere voorwaardes. Jonas beweer dat hy die aanbod van die hand gewys het. Volgens die DA het Duduzane noue bande met die Gupta-familie en doen gereeld sake met hulle. Die Gupta-familie is al verskeie kere van bedrog beskuldig. “Die bewerings deur Jonas is baie ernstig en kom neer op prima facie-bewyse van korrupsie wat by die SAPD aangemeld moet word en nie by die ANC se sekretaris-generaal, Gwede Mantashe, nie wat duidelik net probeer om ‘Zuptagate’ polities te bestuur,” het Maynier gesê. Netshiunda het Donderdag ŉ beroep op die publiek en die media gedoen om die Valke die geleentheid te gee om die korrupsiebewerings te ondersoek. “Geen verdere kommentaar sal oor die saak gelewer word nie,” het hy gesê.